Yhdessä ideoiden – vammaiset henkilöt kehittämässä tuetun asumisen palveluita

Miten tuettua asumista voisi kehittää entistä toimivammaksi ja yksilöllisemmäksi? Tätä pohdittiin tiistaina 24.6.2025 työpajassa, jossa vammaiset henkilöt suunnittelivat itse tulevaisuuden asumisratkaisuja Etelä-Karjalaan.

Työpaja järjestettiin osana Uusia polkuja -kehittämisprojektia (UPO), jonka tavoitteena on parantaa vammaisten henkilöiden palvelujen saavutettavuutta ja lisätä heidän osallisuuttaan arjessa ja yhteiskunnassa. Etelä-Karjalassa kehittämisen yhtenä painopisteinä ovat asumispalvelujen monipuolistaminen ja itsenäisen asumisen tukeminen. Työpajaan osallistui kahdeksan henkilöä, jotka toivat esiin kokemuksiaan ja näkemyksiään tuetun asumisen kehittämiseksi.

– Osallistujilla oli vahva halu tulla kuulluiksi ja vaikuttaa. Vertaistuki eri vaiheissa tuetun asumisen polulla rohkaisi jakamaan ajatuksia ja ideoimaan yhdessä, kuvaa työpajassa avustamassa ollut Arja Kutvonen, tuetun työllistymisen ohjaaja hyvinvointialueelta.

Yhteistyötä ja aitoja kohtaamisia

Työskentely tapahtui kahdessa pienryhmässä, joissa hyödynnettiin palvelumuotoilun menetelmiä, joiden avulla osallistujat pääsivät jakamaan kokemuksia ja ideoitaan. Osallistujat keskustelivat asumisen tuen tarpeista ja siitä, miten palvelut voisivat joustavammin tukea itsenäistä elämää. Työpajassa hahmottui yhteinen näkemys tarvittavista muutoksista ja syntyi runsaasti kehittämisideoita.

- Oli hienoa huomata, kuinka konkreettisia ja rakentavia ehdotuksia osallistujilla oli. Tämä on juuri sitä kehittämistä, joka perustuu todelliseen asiakaskokemukseen, kiteytti työpajaa fasilitoinut erityisasiantuntija Heini Hyvärinen Etelä-Karjalan hyvinvointialueelta.

Ideat käyttöön palveluiden kehittämisessä

Työpajan tuotoksia hyödynnetään UPO-projektin jatkokehityksessä osana asiakaslähtöisten palveluiden suunnittelua. Tavoitteena on, että palvelut eivät rakennu vain oletusten varaan, vaan pohjautuvat suoraan asiakkaiden omiin kokemuksiin, tarpeisiin ja toiveisiin. Yhteiskehittämistä jatketaan syksyllä, kun työpajassa esiin nousseita ideoita ryhdytään konseptoimaan eteenpäin.

- Oli todella hienoa päästä kehittämään palveluja yhdessä asiakkaidemme kanssa. Asiakasnäkökulma ja osallisuus olivat työpajan kantavia voimia – tästä on hyvä jatkaa syksyllä, iloitsee projektityöntekijä Minka Gröhn hyvinvointialueelta.

Työpaja järjestettiin Iso Apu -palvelukeskuksen tiloissa Lappeenrannassa. Tunnelma oli lämmin ja yhteistyöhön kannustava – juuri sellainen, jossa syntyy aitoja oivalluksia.

Osallistujien palaute kiteytti tilaisuuden merkityksen hyvin:
”Milloin tulee seuraava työpaja?”

Lisätietoja:

Minka Gröhn, projektityöntekijä, vammaisten sosiaalityö, p. 040 162 7811, minka.grohn@ekhva.fi

Uusia polkuja projektia toteutetaan 1.3.2025–28.2.2027, ja sitä rahoittaa Euroopan unioni yhdessä Hämeen ELY-keskuksen kanssa. Päätoteuttajana toimii Kymenlaakson hyvinvointialue, Etelä-Karjalan hyvinvointialue ja Kehitysvammaliitto ovat osatoteuttajia.